作者:錢起
標題:長安客舍，贈李行父明府
內容:藏器待時少，知人自古難。遂令丹穴鳳，晚食金琅玕。誰謂兵戈際，鳴琴方一彈。理煩善用簡，濟猛能兼寬。夙夜念黎庶，寢興非宴安。洪波未靜壑，何樹不驚鸞。鳧舄傍京輦，甿心懸灌壇。高槐暗苦雨，長劍生秋寒。旅食還為客，饑年亦盡歡。親勞攜鬥水，往往救泥蟠。但恐酬明義，蹉跎芳歲闌。